**Leksiýa 6. Demir ýol ulagda önümçiligi dolandyrmak**

6.1.Önümçiligi dolandyrmak.

6.2.Demir ýol ulagynda önümçiligi dolandyrmagyň ýörelgeleri.

# 6.3. Demir ýol gurluşygy.

# 6.1. *Önümçiliigi dolandyrmak* - zähmet toparyň işini utgaşdyrmak, sazlamak üçin özara baglanyşykly bolan ykdysady, syýasy, dolandyryş we sosial täsir etmeleriň toplumydyr.

Dolandyrmagyň maksady iň az (minimum) harajatda iň ýokary (maksimum) önümçilik netijäni üpjün etmeklikdir.

Islendik kärhana dolandyryş nukdaý nazardan uly we çylşyrymly ulgam bolup durýar. Ensiklopedik sözlükde “ulgam” düşünjä şeýle kesgitleme berilýär: «Ulgam (grek sözi bolup, böleklerden durýan bütewilik, birleşme) biri-biri bilen gatnaşykda we baglanyşykda duran kesgitli bütewiligi, birligi emele getirýän köpsanly bölekleriň toplumydyr». Bu kesgitleme ulgam barada umumy düşünje bersede, önümçilik ulgam düşünjäni doly açyp görkezmeýär. Maddy akym hereketi dürli görnüşli tehnikanyň: ulag serişdäniň, ýükleýän we düşürýän enjamyň kömegi bilen amala aşyrylýar. Ulag prosese dürli ymaratlar we gurluşlar çekilýär. Ýük geçirmegi üpjün edýän önümçilik güýçleriň toplumy gowy ýa-da ýaramaz ýagdaýda bolsada hemişe guralan bolmaly. Düzgüne görä, maddy akym bar ýerinde hökman maddy akymy geçirýän ulgam hem bolaýmaly. Ulgam adatça ýörite meýilleşdirilmeýär, ol aýratyn ulgam düzüjileriň (dürli kärhanalaryň ýa-da bir kärhana bölümleriň) işi netijesinde ýüze çykýar. Islendik ulgam düzüjä (ulgamça) aýratyn ulgam hökmünde garamak mümkin. *Önümçilik ulgam* ony emele getirýänleriň möçberi, hereketi, adamlaryň arasyndaky gatnaşygy, maglumatlaryň barlygy, maddy gatnaşyklar bilen häsiýetlenýär. Önümçiliigi dolandyrmakda elmydama dolandyryjy hem-de dolandyrylýanlar özara hereketdedir. Islendik *dolandyryjy ulgam* dolandyryjy diwanhanadan durýar. Ol maglumat ýygnamak, bermek we olary amala aşyrmak boýunça çözgüt taýýarlaýan işgärlerden ybarat. *Dolandyrylýan ulgam* ähli düzüjiler boýunça önümçilik prosesi amala aşyrmak bilen baglanyşykly bolan kärhanalary, guramalary we işgärleri öz içine alýar.

Dolandyryş prosesi özara baglanyşykly şu işleri öz içine alýar:

1. meýillešdirme; dolandyryşyñ bašlangyjy we esasy düzüjisi bolup, önümçiligi ösdürmek we meýilleşdirmek prosesinden durýar.
2. sazlama; ykdysady, sosiýal-psihiki ýaly ussullaryň esasynda zähmetkeš topary önümçiligi sazlamak bolup, önümçilik bölümleriň arasynda aýratyn zähmet prosesleri baglanyşdyrýar we sazlaýar.
3. höwes döretme; adamlaryň maddy we ruhy isleglerini kanagatlandyrmak bilen zähmete bolan işjeňligini artdyrmagy göz öňünde tutýar.
4. gözegçilik; kärhananyň önümçilik, hojalyk işini barlamakdan we yzygider gözegçilik etmekden durýar.

Umumy işiň esasy aýratynlygy islendik derejedäki dolandyrma mätäçligi bilen baglanyşykly. Ol önümçiligiň häsiýetine we möçberine görä ýörite dolandyryş usullara garaşly bolýar.

6.2. Demir ýol ulagynda önümçilik prosesi ýük hem-de ýolagçy gatnatmagy amala aşyrýan üznüksiz prosesdir. Ol ýük ýüklemegi we düşürmegi, ýolagçy mündirmegi we düşürmegi, otlynyň ýerini üýtgetmegi, wagon düzümi emele getirmegi, tehniki serişdeleri gurat ýagdaýda saklamagy öz içine alýar. Demir ýol ulagynda önümçiligi dolandyrmak şu esasy ýörelgeleriň esasynda guralýar:

* meýilnama esasynda dolandyrmak;
* dolandyryş netijeliligi ýokarlandyrmak;
* jogapkärçilik we beýlekiler.

Demir ýol ulagynda önümçiligi dolandyrmak şu işler bilen baglanyşykly:

* önümçilik işi meýilleşdirmek;
* daşama prosese işjeň ýolbaşçylyk etmek;
* otlynyň hereket howpsyzlygyny üpjün etmek;
* hünärmen saýlap almak, gerekli ýerinde goýmak we terbiýelemek;
* önümçiligi tehniki taýdan taýýarlamak;
* önümçiligi tehnologiýa taýdan taýýarlama;
* maddy (materiýal) tehniki üpjünçilik;
* zähmeti we zähmet haky guramak;
* maliýe işler;
* buhgalter hasaby;
* önümi ýerleşdirmek;
* önümiň hiline gözegçilik etme;
* düzümi kämilleşdirmek;
* guramaçylyk we dolandyryş ussullar.

Bu işler demir ýol ulagyň bölümlerinde hem esasy ýerine ýetirilmeli işlerdir.

Her bir işiň göwrümi aýratyn bölümlerde meňzeş bolmaýar.

Dolandyryş gurluş önümçiligi dolandyrmakda ýeke-täk ulgamy emele getirýän özara baglanyşykly bölümleriň toplumydyr. Islendik dolandyryş düzüm birnäçe faktora bagly bolýar: ýörüteleşme, hünärmen düzümi, dolandyryş tehnikasy we tehnologiýasy, önümçiligiň häsiýeti. Önümçiligi dolandyrmakda dürli usul ulanylýar. *Dolandyryş usullary* – bellenen maksada ýetmek üçin önümçilik işi sazlamakda işgärler topara täsir etmegiň tärleri we ýollarydyr. Demir ýol ulagynda önümçiligi dolandyrmakda her hili usul, olar utgaşdyrylyp ulanylýar. Ol usullar manysy, täsir ediş häsiýeti we guramaçylyk görnüşi boýunça tapawutlanýar. Önümçilik prosesiň esasynda ykdysady gatnaşyklar ýatyr. Şoňa görä önümçiligi dolandyryş ulgamynda esasy orun ykdysady usula degişlidir. Dolandyryşyň *ykdysady usullary* ykdysady kanunlary ulanmaga esaslanan hojalygy dolandyryş usullardyr. Bu usul demir ýolyň önümçilik işine ykdysady görkezijiler ulgamy: kada, baha (nyrh), zähmet haky, karz, fond we beýleki ykdysady gurallar arkaly täsir edýär. Dolandyryşyň ykdysady usullar ulgamy meýilleşdirmegi, hojalyk hasaplaşygy, maddy höweslendirmegi, ykdysady seljermäni öz içine alýar. *Guramaçylyk usullar* dolandyrylýan ulgamyň maksada okgunlaýyn ösüşini üpjün etmäge gös-göni täsir edýän tärler we usullardyr. Ol usullar anyk meseleleri, olaryň ýerine ýetirilişiniň möhletini we düzgünini, degişli döwürde iş şerti we resurslary dikeltmäge mümkinçilik berýän buýruk, karar, görkezme ýaly täsir etmegiň üsti bilen amala aşyrylýar. Dolandyryş ulgamda sosial usula hem uly ähmiýet berilýär. Anyk önümçilik şertde ykdysady, guramaçylyk we sosial usullar umumylykda hem ulanylýar.

6.3. Düýpli gurluşyk ykdysadyýetiň ösüşine hem-de ilatyň ýaşaýyş-jaý, medeni-durmuş ýagdaýyny gowulandyrmaga esas bolup hyzmat edýär. Ýurduň durmuş-ykdysady ösüş depgini, ylmy-tehniki progresiň gazananlary, şular bilen birlikde düýpli gurluşyk hem, köp derejede düýpli goýuma bagly bolýar. Düýpli goýum täze esasy fondlary döretmäge, önümçilik hem-de önümçilik däl gurşawda hereket edýän esasy fondlary giňeltmäge we täzeden dikeltmäge gönükdirilýär. Gurluşyk maddy önümçilik gurşawa degişlidir, sebäbi onuň önümi bolup tamamlanan we ulanyşa taýýar zatlar: kärhana, desga, ýaşaýyş jaý we ş.m. çykyş edýär. Gurluşyk pudagyň önümi köpdürlidir. Önümçilik kärhanalaryň, awtomobil we demir ýollaryň, gulluk we ýaşaýyş jaýlaryň, durmuş-medeni niýetlenişli desgalaryň gurluşygyndan soň önümçilik işi ýerine ýetirilýär. Düýpli gurluşygyň önümine halk hojalygyň beýleki pudaklarynyň iş netijeliligi garaşlydyr. Haýsy pudakda gurluşyk işleri geçirilýändigine baglylykda ýaşaýyş-jaý, senagat, oba hojalyk, ulag-ýol gurluşygy tapawutlandyrylýar. Pudaklarda amal edilýän gurluşygy hem toparlara bölüp bolýar. Ulag-ýol gurluşygynda demir ýol gurluşygy, awtomobil gurluşygy we ş.m. tapawutlanýar. Şeýle bölünişik ýerine ýetirilýän gurluşyk işiň uly göwrümi bilen düşündirilýär.

Demir ýol ulagyň işinde we onuň maddy-tehniki esasyny ösdürmekde täze demir ýollary gurmaga, bar bolan ýollary we desgalary täzelemäge möhüm ähmiýet berilýär. Bu demir ýollaryň geçirijilik we gatnadyjylyk ukybyny artdyrmaga ýardam edýär. Demir ýol gurluşyk işleriň görnüşleri tapawutlandyrylýar:

* tebigy baýlyk gazylyp alynýan ýerlere aýratyn ugur boýunça täze demir ýol gurmak; geçiriçilik ukyby ýokarlandyrmak üçin ýük dartgynly ugurda ýol gurluşygy.
* ýüki dolanşygyň ösüşi meýilleşdirilýän bölümlerde ikinji (goşmaça) ýol we iki ýolly gatnaw guramak;
* demir ýol çatrygy we menzili ösdürmek (aýratyn ýol gurluşygy we desgalary enjamlaşdyrmak);
* demir ýollaryň elektrikleşdirilmegi;
* demir ýollary we desgalary düýpli abatlamak.

Demir ýol ulagy daşama işi dolandyrmakda ulag prosesiň güýçli depginliligi bilen häsiýetlenýär. Demir ýol toruň işini amatly guramak üçin çylşyrymly meseleler toplumyň üstünde işlemeli bolýar. Ol meseleleri oňyn çözmek dolandyryşyň awtomatlaşdyrylan ulgamy esasynda mümkin. Demir ýol ulagy dolandyrmagyň awtomatlaşdyrylan ulgamy ähli ulag görnüşleri dolandyrmagyň awtomatlaşdyrylan ulgamynyň düzüm bölegi bolup durýar. Ol adam-maşyn ulgamydyr, dolandyrma diwanhananyň üsti bilen demir ýol ulagy amatly dolandyrmak üçin ykdysady-matematiki usul, hasaplaýjy tehnika we häzirki zaman aragatnaşyk serişde ulanmak esasynda zerur maglumaty awtomatik ýygnamaga we işläp taýýarlamaga mümkinçilik berýär.